सर्वोच्चमा सरकारविरुद्ध अपहेलना मुद्दा-NepalKanoon.com
सर्वोच्चमा सरकारविरुद्ध अपहेलना मुद्दा
नेपाल प्रहरीका चार नायब महानिरीक्षकलाई अतिरिक्त महानिरीक्षकमा बढुवा गर्न दिइएको परमादेशको आदेश कार्यान्वयन नगरेकामा हिजो सर्वोच्च अदालतमा सरकारविरुद्ध अपहेलना मुद्दा दर्ता भएको छ।
सर्वोच्च अदालतको एक इजलासले जारी गरेको आदेश कार्यान्वयन नगर्दा आफूहरू न्यायबाट विमुख हुन पुगेको भन्दै प्रहरी नायब महानिरीक्षक यादव अधिकारी, पर्शुराम खत्री, विश्वराजसिंह शाही र सुशीलवरसिंह थापाले प्रधानमन्त्री, गृहमन्त्री, गृह सचिव र प्रहरी महानिरीक्षकलाई एक वर्ष कैद र रू १० हजारसम्म जरिवाना गर्न माग गर्दै संयुक्त निवेदन दर्ता गराएका हुन्।
यही असोज ८ गते न्यायाधीशद्वय दीपकराज जोशी र ओमप्रकाश मिश्रको संयुक्त इजलासले प्रहरी नायब महानिरीक्षक अधिकारी, खत्री, शाही र थापालाई विशेष पद सिर्जना गरी अतिरिक्त महानिरीक्षकमा बढुवा गर्न परमादेशको आदेश जारी गरेको थियो।
हिजै सर्वोच्च अदालतको सो आदेश पुनरावलोकन गर्न माग गर्दै प्रधानमन्त्री तथा मन्त्रिपरिषद्को कार्यालय, गृह मन्त्रालय र प्रहरी प्रधान कार्यालयबाट छुट्टृाछुट्टै निवेदन दर्ता भइसकेको छ । रासस